Nr. ....../......................2024

**REFERAT DE APROBARE**

**pentru modificarea** **Ghidului de finanţare a Programului privind creşterea eficienţei energetice a infrastructurii de iluminat public, aprobat prin Ordinul ministrului mediului, apelor și pădurilor nr. 1.866/2021**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare a Programului privind creşterea eficienţei energetice a infrastructurii de iluminat public, aprobat prin Ordinul ministrului mediului, apelor și pădurilor nr. 1.866/2021.***

**Baza legală a proiectului de ordin supus aprobării** o constituie prevederile art. 12 alin. (4) din Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare, ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

În contextul elaborării Bugetului de venituri și cheltuieli al Fondului pentru mediu pentru anul 2024, premisele demarării unei noi sesiuni de finanțare au impus modificări asupra ghidului de finanțare, modificări care reflectă necesitatea optimizării procesului de finanțare pentru a răspunde schimbărilor contextuale și noilor cerințe.

 În cele ce urmează, se regăsesc modificările esențiale care au fost aduse ghidului de finanțare:

* modificarea caracteristicilor corpurilor de iluminat și a sistemelor de telegestiune care vor fi instalate prin program, prin armonizarea cu noile cerințe de pe piață;
* introducerea posibilității de a monta stâlpi echipați cu panouri fotovoltaice, pentru demonstrarea economiei de energie de minimum 25%;
* a fost completată eligibilitatea proiectului în ceea ce privește economia de energie, în concordanță cu posibilitatea de a monta stâlpi echipați cu panouri fotovoltaice, astfel proiectul trebuie să demonstreze o economie de energie de minimum 25% pentru partea de proiect care presupune înlocuirea corpurilor de iluminat existente și completarea sistemului de iluminat public existent cu corpuri de iluminat cu surse LED (în situaţiile în care stâlpii de pe tronsonul respectiv nu sunt echipaţi cu corpuri de iluminat sau acestea sunt deteriorate/nefuncţionale);
* pentru a respecta indicatorul Programului, a fost introdusă obligația ca proiectul să prevadă înlocuirea și completarea sistemului actual de iluminat pentru un procent de minim 25% din numărul total de corpuri nou-montate; totodată, pentru proiectele care presupun și extinderea sistemului de iluminat este obligatorie montarea de stâlpi echipați cu panouri fotovoltaice sau montarea de panouri fotovoltaice a căror putere însumată instalată să fie cel putin egală cu puterea totală instalată a corpurilor de iluminat cuprinse în proiectul de extindere a sistemului de iluminat;
* ca urmare a modificării Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice în data de 23.11.2023, modificări ce impactează ghidul de finanțare și care trebuie transpuse în cuprinsul acestuia, a fost completat articolul în care sunt prezentate categoriile de cheltuieli eligibile, cu cheltuieli aferente marjei de buget şi pentru constituirea rezervei de implementare pentru ajustarea de preţ, în cuantum de 50% din valoarea prevăzută la poziția 7 din conținutul cadru al devizului general prevăzut în anexa nr. 7 la Hotărârea Guvernului nr. 907/2016, cu modificările şi completările ulterioare;
* pentru a elimina transmiterea unor copii ilizibile a certificatelor de atestare fiscală și având în vedere că acestea sunt deja emise în format pdf., nejustificându-se transformarea lor prin scanare în același format, s-a introdus obligația încărcării acestora în forma autentică, cu semnătura digitală a instituţiei emitente, aşa cum au fost emise şi transmise solicitantului;
* având în vedere interesul manifestat de solicitanți, evidențiat prin epuizarea bugetului în câteva minute la fiecare sesiune de finanțare, s-a propus modificarea pragului de înscriere în aplicaţie de la 150% la 200% din bugetul alocat Programului;
* ca urmare a modificării Ordonanţei de urgenţă a Guvernului nr. 196/2005 privind Fondul pentru mediu cu Ordonanța de urgență 104/2024, respectiv introducerea posibilității de prefinanțare, a fost înlocuită procedura de acordare a avansului;
* AFM va proceda la recuperarea finanțării, în cazul în care, potrivit raportului de monitorizare depus de beneficiar, rezultă că energia economisită nu depășeste un procent de 25% pentru partea de proiect implementată care presupune înlocuirea corpurilor de iluminat existente și completarea sistemului de iluminat public existent cu corpuri de iluminat cu surse LED.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 18.09.2024.

Pentru motivele invocate, vă rugăm să aprobați *proiectul de ordin* ***pentru modificarea Ghidului de finanţare a Programului privind creşterea eficienţei energetice a infrastructurii de iluminat public, aprobat prin Ordinul ministrului mediului, apelor și pădurilor nr. 1.866/2021.***

PREȘEDINTE,

Laurențiu Adrian NECULAESCU